***Miért választottad ezt a szakmát? Mi érdekel benne?***

Már nem is emlékszem hol és hogyan találkoztam a programozással, de már az elején nagyon lebilincselőnek találtam. Mindig is tetszett a gondolat, hogy valami hasznosat készíthetek, amivel akár a környezetemben élőknek is segíteni tudok. Azért tettem le a voksom ez a szakma mellett, mert amikor programozok/kódolok, akkor csak élvezem az alkotási folyamatot, igazán fel tudok szabadulni, hogy őszinte legyek, én ezt a cselekvést tartom a hobbimnak is. Ki tudok benne teljesedni, a kreativitásomnak szabad utat tudok engedni, ami rendkívül fontos számomra. Ami érdekel benne, az a rendszeres kihívás. A megoldandó feladat lebontása és felépítése, a felmerülő problémák, bugok észrevétele és kijavítása. Jó érzéssel tölt el, amikor „győzök” a számítógép felett. Ez a szakma nagyon változatos, hiszen egyik feladat sem ugyanolyan, éppen ez miatt szeretem annyira, és találom nagyon izgalmasnak.

***Van-e olyan sikered, amire igazán büszke vagy?***

Talán két projektem kapcsán érzek büszkeséget. Nem feltétlen a forráskód miatt, mert mindig van hova fejlődnie az embernek, inkább a funkcionalitást tekintve, hiszen sikerült mindent megvalósítani, amit elképzeltem. Az egyik egy c#-os asztali alkalmazás. A felhasználó az URL link segítségével beviheti a Sorozatbarát oldalon található sorozatot a programba. Innentől kezdve az alkalmazás értesít, ha új rész jelent meg az elmentett sorozatból/sorozatokból.  
A másik projekt pedig a záródolgozatom, ami egy memória játék web alapon, két játékmóddal. Az egyik módban időre megy a játék, a másikban 4 féle erősségi szintű robot közül választhatunk ellenfelet magunknak. A megjelenítést HTML és CSS segíti, a játék motorja JavaScript, a regisztráció és az adatok tárolása/megjelenítése pedig PHP és MySQL által történik.

***Szerinted miért lennél jó java fejlesztő?***

Úgy gondolom, hogy azért lennék jó Java fejlesztő, mert hatalmas a tudásvágyam, mindig nagy lelkesedéssel állok neki a feladatoknak. Mindent szeretnék a lehető legjobban csinálni, nagyon maximalista vagyok a programozás terén, tanulmányaim végén a záródolgozatom, illetve a vizsgáim is kiemelkedően jól sikerültek. Kitartó vagyok, és gyorsan tanulok, hiszen én úgy gondolom, hogy mindig van hova fejlődni. A fent említett dolgok mind azért vannak így, mert szeretem azt, amit csinálok, és szerintem ez a legfontosabb.

***Miért hozzánk jelentkeztél?***

Egy barátom felhívta a figyelmemet az Önök cégére. Miután végigolvastam a weboldalukat és nagyon pozitív érzések fogtak el ezzel a munkahellyel kapcsolatban. A hallottak, illetve az olvasottak alapján úgy érzem, itt megkaphatom azt a lehetőséget és segítséget, amire szükségem van, ami előre visz szakmailag. Nagyon szimpatikus volt számomra ezek mellett a weboldalon található csapatvideó, illetve a bemutatkozó szövegek.